Nimo derje dźěłaceje wohnjoweje wobory a młodźinskeho kluba skedźbnjeja na Smjerdźacu w Delanach hnydom štyri daloko znate towarstwa. Jedne z nich je w meji 2001 załožene Towarstwo swj. Filomeny ze swojimi dźewjeć čłonami.
Smjerdźaca (aha/SN). 1995 přepoda tehdy 34lětny Gerat Róbl jako čłon Towarstwa Cyrila a Metoda na putniskej jězbje do Medźugorja za dźěćace rehabilitaciske srjedźišćo w Chorwatskej pjenježnu zběrku. Dokelž bě widźał, kak trěbna tam pomoc nuzu tradacym je, ale tež w Bosniskej, Bołharskej a druhdźe, stara so wón wo pjenježne zběrki a twarski material. Při tym jeho łužiske twarske firmy podpěraja. Gerat Róbl je wjele po puću. W Medźugorju bě hižo wjace hač połsta razow a zmóžni tež mnohim ludźom sej tam dojěć. Tak organizuje putniske jězby. Hakle njedawno tam zaso bě. Dokelž tež za planowanu jězbu w nazymskich prózdninach hižo žanoho městna nima, je so Róbl rozsudźił, wot 31. awgusta do 7. septembra dalšu spřihotować.
szl_Latn szl_Latn